b'\n_START_ARTICLE_\nKasino (kortspil)\n_START_SECTION_\nKortgivning\n_START_PARAGRAPH_\nHver spiller f\xc3\xa5r 4 kort p\xc3\xa5 h\xc3\xa5nden, og der bliver lagt 4 kort p\xc3\xa5 bordet med billedsiden opad. Traditionelt uddeles to kort af gangen; to til hver spiller og to til bordet. Dette gentages, hvorefter de resterende kort l\xc3\xa6gges til siden.\n_START_SECTION_\nBygning\n_START_PARAGRAPH_\nAt bygge er en m\xc3\xa5de at fors\xc3\xb8ge at sikre kort p\xc3\xa5 bordet til n\xc3\xa6ste gang, det er ens tur. Den f\xc3\xb8rste m\xc3\xa5de at bygge p\xc3\xa5 er at l\xc3\xa6gge et kort oven p\xc3\xa5 et andet kort. Dette m\xc3\xa5 man g\xc3\xb8re, hvis summen af de to kort til sammen er lig v\xc3\xa6rdien af et andet kort, spilleren har p\xc3\xa5 sin h\xc3\xa5nd. For eksempel m\xc3\xa5 en spiller l\xc3\xa6gge en 2 oven p\xc3\xa5 en 7 p\xc3\xa5 bordet og melde, at han/hun "bygger ni", hvis alts\xc3\xa5 spilleren har en nier p\xc3\xa5 h\xc3\xa5nden. Disse to kort kan nu ikke splittes og bliver behandlet som en enkelt nier og kan tages af spilleren i n\xc3\xa6ste runde, hvis alts\xc3\xa5 ingen modspiller tager dem f\xc3\xb8rst._NEWLINE_Hvis det p\xc3\xa5 denne m\xc3\xa5de er muligt at bygge flere 9\'ere, er dette ogs\xc3\xa5 tilladt, og s\xc3\xa5 skal man l\xc3\xa6gge dem i samme bunke. Dette kaldes at bygge dobbelt. Det er ogs\xc3\xa5 muligt at bygge trippelt, eller mere, s\xc3\xa5 l\xc3\xa6nge der er kort nok til at lave stik til det, og spilleren, der bygger, har mulighed for at tage stikket i n\xc3\xa6ste runde._NEWLINE_Hvis man bygger p\xc3\xa5 denne m\xc3\xa5de, kan den byggede v\xc3\xa6rdi tages af alle andre spillere, s\xc3\xa5fremt de har et kort, der matcher v\xc3\xa6rdien. En modspiller kan ogs\xc3\xa5 tage de opbyggede kort ved at \xc3\xb8ge v\xc3\xa6rdien. For eksempel kan en bygget 9 bygges videre til 10 med et es, hvis spilleren, der bygger videre, har en tier p\xc3\xa5 h\xc3\xa5nden. Den originale spiller, der byggede, m\xc3\xa5 ogs\xc3\xa5 selv bygge videre, s\xc3\xa5fremt han har de passende kort p\xc3\xa5 h\xc3\xa5nden._NEWLINE_Den anden m\xc3\xa5de at bygge p\xc3\xa5 er, at en spiller l\xc3\xa6gger et af sine kort oven p\xc3\xa5 et kort p\xc3\xa5 bordet, hvis v\xc3\xa6rdien er den samme, og melder, at disse kort er bygget sammen. En spiller kan alts\xc3\xa5 l\xc3\xa6gge en 7 oven p\xc3\xa5 en 7 og melde "mere syv", hvis han selv har en syver mere p\xc3\xa5 h\xc3\xa5nden. V\xc3\xa6rdien af disse byggede kort kan ikke \xc3\xa6ndres og kan derfor kun tages af modspiller, s\xc3\xa5fremt de ogs\xc3\xa5 har en syver._NEWLINE_Hvis man bygger noget, SKAL man tage et stik ind den efterf\xc3\xb8lgende tur, dog beh\xc3\xb8ver det ikke v\xc3\xa6re det, man lige har bygget. Dog SKAL en bygning tages ind, inden man har t\xc3\xb8mt sin h\xc3\xa5nd for kort._NEWLINE_Man m\xc3\xa5 ikke selv lave flere bygninger, f\xc3\xb8r den forrige er samlet op fra bordet._NEWLINE_Hvis der ligger en 4 p\xc3\xa5 bordet, og man l\xc3\xa6gger en 4 mere p\xc3\xa5 og glemmer at fort\xc3\xa6lle, om det er 8 eller mere 4, er det modstanderens pligt at sp\xc3\xb8rge, hvad det er, man bygger.\n_START_SECTION_\nAfslutning\n_START_PARAGRAPH_\nDer spilles traditionelt det antal runder, der skal til, f\xc3\xb8r en spiller har f\xc3\xa5et 21 point, hvormed han/hun vinder spillet.'